Ole Sohn (SF), 2002-05-03:
Lige sådan til almindelig afklaring: Nej, det er rigtigt nok, at af de seks eksperter, der var, var der tre fra universitetsverdenen og to fra lønmodtagerorganisationerne, som havde en fælles opfattelse af, at det svækkede retsstillingen for lønmodtagerne, mens en af eksperterne, direktøren for Dansk Handel og Service, støttede hr. Lars
Barfoeds synspunkt.
Men om det her med feriepengene og Det Radikale Venstres forslag vil jeg lige starte med en lille historie fra min egen hverdag:
Hver eneste gang jeg får en lønseddel herinde i Folketinget, er der faktisk, inden jeg når at komme hjem og får kontrolleret, at pengene nu også er gået ind på min bankkonto, kun sådan en lille bitte del af det, jeg synes en meget, meget lille, alt for lille del af det, der står på den konto, pengene er sat ind på, fordi systemet ganske automatisk har sørget for at flytte nogle penge over til et realkreditinstitut, og til hvem jeg nu ellers skylder penge.
Det kan sagtens lade sig gøre, og jeg er også sikker på, at hvis man nu sagde til arbejdsgiveren, her til Folketinget - nu er det jo et urealistisk eksempel, når man snakker feriepenge - men altså en arbejdsgiver, som udbetaler feriepenge, at de 15 pct., eller hvor meget det nu er, man får i feriepenge, sætter du ind på en særlig konto.
Når du afleverer lønnen, skal de bare fordeles lidt, så ville banken sagtens kunne finde ud af det.
Det er de nærmest eksperter i.
Danske Bank er faktisk så god til det, at det er et milliardforetagende.
Rent teknisk set
Dengang man i sin tid lavede ferieordningen, det gamle feriemærkesystem,
var det nødvendigt, at man havde nogle andre muligheder, som fungerede, og der spillede de faglige organisationer og arbejdsgiverorganisationerne en væsentlig rolle i at styre det - al ære og respekt for det.
Det har man jo bygget videre på, så i dag er det sådan, at alle de steder, hvor der er overenskomster, har man indgået aftaler.
Der har lønmodtageren og arbejdsgiveren indgået aftale om, at arbejdsgiveren kan beholde feriepengene mod, at de giver en garanti for, at de er til rådighed, når lønmodtageren skal have dem udbetalt.
Det er fair.
Så er der en række lønmodtagere, som arbejder på virksomheder, som ikke er overenskomstdækkede.
Der indbetaler man til Feriefonden, og der render nogle renter på, som så bliver brugt til almennyttige formål.
Dansk Folkeparti og regeringen har indgået en aftale om, at nu skal man undersøge, hvordan den del af rentegevinsten kan tilføres de lønmodtagere.
Det synes jeg er al ære og respekt værd, men jeg mener faktisk, at det er væsentligt, når man diskuterer feriepengene, at man sørger for at få lavet forhold, som er ens for alle arbejdsgivere og alle lønmodtagere.
Derfor er det måske mere en opfordring til regeringen og ikke mindst til Dansk Folkeparti om - og dermed også en støtte til Det Radikale Venstres forslag - at man udvider kommissoriet, sådan at man også kan se, om man kan finde en ordning.
Jeg vil også sige til Det Radikale Venstre, at jeg er meget opmærksom på og ikke mener, at man skal gøre det som et indgreb i overenskomsterne, men man skal sige til parterne, at det er et ønske fra Folketinget, at man får fundet en ny model, som sikrer, at lønmodtagerne får deres feriepenge og også får den rentegevinst, der lægges til.
Det er det nye, man skal udvikle.
Så med den opfordring vil jeg gerne være med til, at vi arbejder videre med Det Radikale Venstres forslag.
Det er i øvrigt også den måde, jeg mener, at man skal løse spørgsmålet omkring deltid på, nemlig ved at man opfordrer de parter, som ikke har fundet en løsning på det, til, at de kan gøre det.
På den måde kan man i virkeligheden bruge Folketinget til at sige: Jamen her er der nogle politiske tilkendegivelser, som er med til at fremme en udvikling, som vi mener er fornuftig.
I det lys vil jeg sige, at jeg synes, det er rigtigt, at Det Radikale Venstre har sat fokus på emnet lønmodtagernes feriepenge, men at vi skal forsøge at finde en løsning, hvor vi starter med at opfordre også hovedorganisationerne til, at de medvirker til at finde en løsning, som gør, at lønmodtagerne får glæde af den.
Det er trods alt dem, der i deres ansigts sved og med deres barkede hænder har fremskaffet merværdien til virksomhederne, hvilket også gør, at de selv fortjener at få en lille del af rentegevinsten.